《题束道辅怀疏亭二首 其二》
宋代·刘跂

贤哉疏太傅，遗荣归印绶。当时汉廷臣，未省出其右。

进为岂不能，止足吾所守。驱车晓出关，祖帐已刍狗。

惟馀清风在，竹帛端不朽。大夫怀家声，相望千年后。

结庐离城郭，与致寄林薮。华发映童颜，如公殆无有。

何必松与乔，岂弟神所寿。嗟余真漫浪，持是终安取。

敢言六百石，固已愧升斗。行当自免去，执谒随邻叟。

纵复无新诗，犹期饮醇酒。但问客如此，亦许登亭否。

作者简介：永静军东光人，字斯立，号学易先生。刘挚子。神宗元丰二年进士。官朝奉郎，哲宗绍圣间从父于新州谪所。徽宗立，诏返挚家属，跂诉文及甫之诬，及甫被贬。后遭党祸，编管寿春，为官拓落，政和末以寿终。有《学易集》。